لونصاو النشطاء على مواقع التواصل الاجتماعي، فهذ الايام، هاشتاكَ جديد سميتو #خليه_يخناز، من بعد ما غلاو أسعار الحوت هذ رمضان. وفمنشورات كثيرة، عبرو رواد الفضاء الافتراضي على الاستياء ديالهم من غلاء الأسعار ديال الحوت بجميع انواعو، حتى الرخيص، بحيث بعض المناطق وصل ثمن السردين ل20 درهم. فهذ الصدد، قال بوعزة الخراطي، رئيس الجامعة المغربية لحقوق المستهلك، أن السبب فعذشي هو تغيير العادات الاستهلاكية ديال المغاربة، اللي ولاو يدخلو فيهم الشهيوات كثر مع رمضان، وبتالي ولا كاين إقبال على جميع أنواع الأسماك، وكاين عليها. وشحال ما كان الإقبال كثير شحال ما ارتفع الثمن فالسوق، وفاش كيقوى الطلب كينخفض العرض وكيرتفع الثمن، حسب ما قال الخراطي، ونبه الناس باش مايشريوش كلشي فدقة وحدة، حيت السلعة موجودة والخير موجود، لكن فالوقت فاش كنمشيو كاملين فوقت واحد، بالطبع التاجر غيبغي يربح، كيزيد فالثمن. السبب الرئيسي الثاني اللي كيشوف الخراطي أنه سبب فالزيادة هو “السماسرة والوسطاء اللي كاينين فالقطاع، لأنه لا يعقل مثلا السردين كيدير 3 دراهم فالمرسة، وكيوصل ب20 أو 25 درهم للمستهلك، كيتزاد عليه لاكَلاس فقط ولاكَلاس كتدار ليه بعض المرات فالبحر، فاللي كيتزادو هوما الوسطاء، لغياب نظام السوق المغربي للمنتوجات الاستهلاكية، وماكاينش شي مؤسسة تعنى بتتبع مسار المنتوجات الغذائية”. وحمل الخراطي المسؤولية للحكومة فهذ الغلاء اللي كاين فالحوت، وحتى الفواكه، وقال انه ماخصش المقاطعة دالحوت لان التاجر كيتضر، لكن مساءلة الحكومة اللي مامراقباش السوق. 
مواطنين دايرين حملة “خليه يخناز” من بعد ما غلى الحوت.. والخراطي لـ”كود” السماسرية والوسطاء كيديرو مابغاو فاش كيكون الإقبال